กรมการศาสนา เชิญชวนพุทธศาสนิกชนร่วมกิจกรรมเนื่องในเทศกาลวันวิสาขบูชา ประจำปี 2564 ตามแบบวิถีใหม่ผ่านระบบออนไลน์
นายเกรียงศักดิ์ บุญประสิทธิ อธิบดีกรมการศาสนา เปิดเผยว่า เนื่องในเทศกาลวันวิสาขบูชา วันสำคัญสากลของโลกประจำปี 2564 กรมการศาสนาร่วมกับวัดและองค์กรเครือข่ายพระพุทธศาสนาจะส่งเสริมการจัดกิจกรรมให้พุทธศาสนิกชนได้น้อมนำหลักธรรมคำสอนของพระพุทธเจ้าไปประพฤติปฎิบัติและจากสถานการณ์การแพร่ระบาดของโรคโควิด-19 ส่งผลให้การจัดกิจกรรมต้องคำนึงถึงความปลอดภัยเพื่อลดความเสี่ยงต่อการแพร่ระบาดของโรค โดยเฉพาะในพื้นที่ควบคุมสูงสุดให้งดการจัดกิจกรรมในส่วนของประชาชน ส่วนพื้นที่ที่มีการระบาดไม่มากให้ร่วมกิจกรรมตามแบบวิถีใหม่ โดยยึดตามมาตรการของจังหวัดเป็นหลัก สำหรับคณะสงฆ์สามารถจัดพิธีภายในวัดและยึดมาตรการตามมติมหาเถรสมาคม และข้อปฏิบัติของกระทรวงสาธารณสุขขณะที่วัดและหน่วยงานต่างๆ ยังได้ปรับรูปแบบการจัดกิจกรมให้พุทธศาสนิกชนได้เข้าร่วมผ่านทางออนไลน์ โดยเน้นสร้างการรับรู้ถึงความสำคัญของวันวิสาขบูชา ส่งเสริมการทำความดีถวายเป็นพุทธบูชา สำหรับการจัดกิจกรรมของกรมการศาสนา ได้แก่ กิจกรรม 1 ปฏิบัติ 1 ถวายเป็นพุทธบูชา ที่วัดพระเชตุพนวิมลมังคลาราม ประชาชนสามารถรับชมพิธีเจริญพระพุทธมนต์และเวียนเทียน ผ่านทางสถานีวิทยุโทรทัศน์แห่งประเทศไทยในวันที่ 26 พฤษภาคม 2564 ระหว่างเวลา 20.30 น.– 21.00 น. อีกทั้งยังรับชมนิทรรศการวันวิสาขบูชาผ่านสื่อออนไลน์ Web Application “อยู่บ้าน สร้างบุญ” ที่มีคติธรรม ข้อคิด หลักธรรมคำสอนจากพระนักเทศน์ที่มีชื่อเสียง ท่องดินแดนพุทธภูมิ ประวัติ ความสำคัญของสังเวชนียสถาน ร่วมเขียนปณิธานความดีจากการนำหลักธรรมคำสอนมาประพฤติปฏิบัติและกิจกรรมเวียนเทียนออนไลน์ได้ทาง www.เวียนเทียนออนไลน์.com